മരിയ മോണ്ടിസോറി

**മരിയ ടെക്ല ആർട്ടെമിസിയ മോണ്ടിസോറി** (31 ഓഗസ്റ്റ് 1870 - 6 മെയ് 1952) 
കൊച്ചു കുട്ടികളുടെ വിദ്യാഭ്യാസത്തിന് പരിഷ്കൃതമായ രീതിയും ശൈലിയും സമന്വയിപ്പിച്ച് ഒരു പുതിയ വിദ്യാഭ്യാസ രീതി അവിഷ്ക്കരിച്ച ഇറ്റാലിയൻ ഡോക്ടറായിരുന്നു. വനിതാ വിമോചന പ്രവർത്തകയും തത്ത്വചിന്തകയും ശാസ്ത്രജ്ഞയും ചികിത്സകയും ആയിരുന്നു. ചെറുപ്പത്തിൽ തന്നെ, എഞ്ചിനീയർ ആകണമെന്ന പ്രതീക്ഷയോടെ, മോണ്ടിസോറി ആൺകുട്ടികൾ മാത്രമുള്ള ഒരു ടെക്നിക്കൽ സ്കൂളിൽ ചേർന്നു. താമസിയാതെ അവരുടെ മനസ്സുമാറി, റോമിലെ സപിയൻസ യൂണിവേഴ്സിറ്റിയിൽ മെഡിക്കൽ സ്കൂളിൽ ചേരുകയും, ഇറ്റലിയിൽ മെഡിക്കൽ സ്കൂളിൽ ചേർന്ന ആദ്യ സ്ത്രീകളിൽ ഒരാളായി മാറിയ അവർ; 1896 ൽ അവർ ഓണേഴ്സോടെ ബിരുദം നേടി. ലോകമെമ്പാടുമുള്ള നിരവധി പൊതു, സ്വകാര്യ സ്കൂളുകളിൽ അവരുടെ വിദ്യാഭ്യാസ രീതി ഇന്ന് ഉപയോഗത്തിലുണ്ട്. 

സ്വതന്ത്രവും വ്യക്തിഗതവുമായുള്ള സ്വാധ്യയനത്തിൽക്കൂടി മാത്രമേ വിദ്യാഭ്യാസം സാധ്യമാകൂ എന്നതാണ് മോണ്ടിസോറിയുടെ അടിസ്ഥാനസിദ്ധാന്തം. കുട്ടികളുടെ ആവശ്യങ്ങൾ കൂടി കണക്കിലെടുത്തുകൊണ്ട് സംവിധാനം ചെയ്യപ്പെട്ടിരിക്കുന്ന പ്രബോധനോപകരണങ്ങൾ (didactic apparatus) യഥേഷ്ടം കൈകാര്യം ചെയ്ത് സ്വാധ്യയനം നടത്തുന്നതിനുള്ള സാഹചര്യമാണ് മോണ്ടിസോറി സ്കൂളിൽ നല്കുന്നത്. 

വിദ്യാഭ്യാസരീതിയിൽ മോണ്ടിസോറി ചില പുതിയ തത്ത്വങ്ങൾ കൊണ്ടു വന്നു. മൂന്നു വയസ്സുമുതൽ ശാസ്ത്രീയമായ പഠനം ആരംഭിക്കണം, കുട്ടികൾക്ക് അനുയോജ്യമായ പഠനോപകരണങ്ങൾ ആവശ്യമാണ്, കുട്ടികളെ പ്രകൃതിയോട് സമന്വയിപ്പിച്ച ഒരു പഠനരീതി ആവിഷ്ക്കരിക്കുക എന്നിവയായിരുന്നു അവയിൽ ചിലത്.ഈ വിദ്യാഭ്യാസ രീതി മോണ്ടിസോറി രീതി എന്ന് അറിയപ്പെട്ടു. സ്വാനുഭവത്തിൽ നിന്നുള്ള പാഠം ഉൽക്കൊണ്ടാണ് മോണ്ടിസോറി പുതിയ വിദ്യാഭ്യാസ രീതി ആവിഷ്ക്കരിച്ചത്. ഇത് മുപ്പതുകളിലും നാല്പ്പതുകളിലും ലോകത്ത് പലഭാഗത്തും അംഗീകരിക്കപ്പെട്ടു. ചെറിയ വിമർശനങ്ങളും മോണ്ടിസോറിക്ക് നേരിടേണ്ടി വന്നിരുന്നു.

മുസോളിനി രണ്ടാം ലോകമഹായുദ്ധകാലത്ത് മറിയാ മോണ്ടിസോറിയെ ഇന്ത്യയിലേക്ക് നാടു കടത്തിയിരുന്നു. കുട്ടികളെ യുദ്ധത്തിൽ ചേർക്കുന്നത് തടഞ്ഞുകൊണ്ടും സ്വന്തം ആദർശങ്ങളിൽ നിന്ന് വിട്ടുമാറാൻ വിസമ്മതിച്ചതുകൊണ്ടുമായിരുന്നു ഇത്.

## ജീവിതവും കരിയറും

### ജനനവും കുടുംബവും
1870 ഓഗസ്റ്റ് 31 ന് ഇറ്റലിയിലെ ചിയറവാലെ പ്രവിശ്യയിലാണ് മോണ്ടിസോറി ജനിച്ചത്. അവരുടെ പിതാവ്, 33 വയസ്സുള്ള അലസ്സാൻഡ്രോ മോണ്ടിസോറി, പ്രാദേശിക സർക്കാർ നടത്തുന്ന പുകയില ഫാക്ടറിയിൽ ജോലി ചെയ്തിരുന്ന ധനകാര്യ മന്ത്രാലയ ഉദ്യോഗസ്ഥനായിരുന്നു. അവരുടെ അമ്മയായ, 25 വയസ്സുള്ള റെനിൽഡ് സ്റ്റോപ്പാനി, അക്കാലത്തെ നല്ല വിദ്യാഭ്യാസം സിദ്ധിച്ച വനിതയും, ഇറ്റാലിയൻ ഭൂഗർഭശാസ്ത്രജ്ഞനും പാലിയന്റോളജിസ്റ്റുമായ അന്റോണിയോ സ്റ്റോപ്പാനിയുടെ മരുമകളുമായിരുന്നു. പ്രത്യേകിച്ച് ഒരു ഉപദേഷ്ടാവും ഉണ്ടായിരുന്നില്ലെങ്കിലും, അവർ അമ്മയുമായി വളരെ അടുപ്പത്തിലായിരുന്ന അവളെ അമ്മ പ്രോത്സാഹിപ്പിച്ചിരുന്നു.വിദ്യാഭ്യാസം തുടരാനുള്ള അവളുടെ തീരുമാനത്തോട് വിയോജിച്ചെങ്കിലും, അവൾക്ക് പിതാവുമായും നല്ല സ്നേഹബന്ധം ഉണ്ടായിരുന്നു.

### 1883–1896: ആദ്യകാല വിദ്യാഭ്യാസം
1873-ൽ മോണ്ടിസോറി കുടുംബം ഫ്ലോറൻസിലേക്കും പിന്നീട് 1875-ൽ പിതാവിന്റെ ജോലി കാരണം റോമിലേക്കും താമസം മാറി. 1876-ൽ 6 വയസ്സുള്ളപ്പോൾ മോണ്ടിസോറി ഒരു പൊതു പ്രാഥമിക വിദ്യാലയത്തിൽ ചേർന്നു. അവരുടെ ആദ്യകാല സ്കൂൾ റെക്കോർഡ് "പ്രത്യേകിച്ച് ശ്രദ്ധേയമായിരുന്നില്ല", എന്നിരുന്നാലും ഒന്നാം ക്ലാസ്സിലെ നല്ല പെരുമാറ്റത്തിനും അടുത്ത വർഷം ലാവോറി ഡോണെഷി അഥവാ "സ്ത്രീകളുടെ ജോലി"ക്കും അവർക്ക് സർട്ടിഫിക്കറ്റുകൾ ലഭിച്ചു.

### സെക്കൻഡറി സ്കൂൾ
1883-ൽ അല്ലെങ്കിൽ 1884-ൽ, തന്റെ 13-ാം വയസ്സിൽ, മോണ്ടിസോറി റെജിയ സ്കുവോള ടെക്നിക്ക മൈക്കലാഞ്ചലോ ബ്യൂണറോട്ടി എന്ന സെക്കൻഡറി, ടെക്നിക്കൽ സ്കൂളിൽ ചേരുകയും അവിടെ അവർ ഇറ്റാലിയൻ ഭാഷ, ഗണിതം, ബീജഗണിതം, ജ്യാമിതി, അക്കൗണ്ടിംഗ്, ചരിത്രം, ഭൂമിശാസ്ത്രം, ശാസ്ത്രം എന്നിവ പഠിക്കുകയും ചെയ്തു. 1886-ൽ മെച്ചപ്പെട്ട മാർക്കോടെ അവർ ബിരുദം നേടി. ആ വർഷം, 16-ാം വയസ്സിൽ, റെജിയോ ഇസ്റ്റിറ്റ്യൂട്ടോ ടെക്നിക്കോ ലിയോനാർഡോ ഡാവിഞ്ചി എന്ന സാങ്കേതിക സ്ഥാപനത്തിൽ ഇറ്റാലിയൻ, ഗണിതം, ചരിത്രം, ഭൂമിശാസ്ത്രം, ജ്യാമിതീയവും ആലങ്കാരികവുമായ ചിത്രരചന, ഭൗതികശാസ്ത്രം, രസതന്ത്രം, സസ്യശാസ്ത്രം, ജന്തുശാസ്ത്രം, രണ്ട് വിദേശ ഭാഷകൾ എന്നിവ പഠിച്ചു. ശാസ്ത്രവും പ്രത്യേകിച്ച് ഗണിതവും അവർ നന്നായി ഗ്രഹിച്ചു. ബിരുദാനന്തരം എഞ്ചിനീയറിംഗ് പഠനം നടത്താനായിരുന്നു അവരുടെ ആദ്യ ലക്ഷ്യം. അക്കാലത്ത് ഒരു സ്ത്രീയെ സംബന്ധിച്ചിടത്തോളം അസാധാരണമായ ഒരു ആഗ്രഹമായിരുന്നു അത്. 1890-ൽ 20 വയസ്സുള്ളപ്പോൾ ഭൗതികശാസ്ത്രത്തിലും ഗണിതശാസ്ത്രത്തിലും സർട്ടിഫിക്കറ്റോടെ ബിരുദം നേടിയപ്പോൾ, അക്കാലത്തെ സാംസ്കാരിക മാനദണ്ഡങ്ങൾ കണക്കിലെടുക്കുമ്പോൾ അത്ര സാധ്യതയില്ലാത്ത ഒരു വിഷയമായിരുന്ന വൈദ്യശാസ്ത്രം പഠിക്കാൻ അവർ തീരുമാനിച്ചു.

### റോം സർവകലാശാല - മെഡിക്കൽ സ്കൂൾ
മെഡിസിൻ പഠിക്കാനുള്ള ആഗ്രഹവുമായി മോണ്ടിസോറി മുന്നോട്ട് പോയി. റോം സർവകലാശാലയിലെ ക്ലിനിക്കൽ മെഡിസിൻ പ്രൊഫസറായ ഗൈഡോ ബാസെല്ലിയോട് അവർ സഹായത്തിനായി അപേക്ഷിച്ചുവെങ്കിലും അവർ ശക്തമായി നിരുത്സാഹപ്പെടുത്തി. 1890-ൽ, റോം സർവകലാശാലയിൽ പ്രകൃതി ശാസ്ത്രത്തിൽ ബിരുദ കോഴ്‌സിൽ ചേർന്ന്, സസ്യശാസ്ത്രം, ജന്തുശാസ്ത്രം, പരീക്ഷണാത്മക ഭൗതികശാസ്ത്രം, ഹിസ്റ്റോളജി, അനാട്ടമി, ജനറൽ, ഓർഗാനിക് കെമിസ്ട്രി എന്നിവയിൽ പരീക്ഷകളിൽ വിജയിച്ചു, 1892-ൽ ഡിപ്ലോമ ഡി ലൈസൻസ നേടി. ഇറ്റാലിയൻ, ലാറ്റിൻ ഭാഷകളിലെ അധിക പഠനങ്ങൾക്കൊപ്പം ഈ ബിരുദവും ചേർന്ന് 1893-ൽ സർവകലാശാലയിലെ മെഡിക്കൽ പ്രോഗ്രാമിൽ പ്രവേശിക്കാൻ അവരെ യോഗ്യയാക്കി.

ലിംഗഭേദം കാരണം ചില മെഡിക്കൽ വിദ്യാർത്ഥികളിൽ നിന്നും പ്രൊഫസർമാരിൽ നിന്നും അവർക്ക് എതിർപ്പും പീഡനവും നേരിടേണ്ടി വന്നു. നഗ്നമായ ശരീരത്തിന് മുന്നിൽ പുരുഷന്മാരുമൊത്തുള്ള ക്ലാസുകളിൽ പങ്കെടുക്കുന്നത് അനുചിതമായി കണക്കാക്കിയതിനാൽ, മണിക്കൂറുകൾക്ക് ശേഷം, മൃതദേഹങ്ങളുടെ വിച്ഛേദനം ഒറ്റയ്ക്ക് നടത്തേണ്ടി വന്നു. ഫോർമാൽഡിഹൈഡിന്റെ ദുർഗന്ധം മറയ്ക്കാൻ അവർ പുകവലിക്കാൻ തുടങ്ങി. ആദ്യ വർഷത്തിൽ തന്നെ  ഒരു അക്കാദമിക് സമ്മാനം നേടിയ മോണ്ടിസോറി, 1895-ൽ ആശുപത്രി സഹായിയായി ജോലി നേടിക്കൊണ്ട്, ആദ്യകാല ക്ലിനിക്കൽ അനുഭവ പരിജ്ഞാനം നേടി. അവസാന രണ്ട് വർഷങ്ങളിൽ,  പീഡിയാട്രിക്സും സൈക്യാട്രിയും പഠിച്ചു അവർ പീഡിയാട്രിക് കൺസൾട്ടിംഗ് റൂമിലും എമർജൻസി സർവീസിലും ജോലി ചെയ്തുകൊണ്ട്  പീഡിയാട്രിക് മെഡിസിനിൽ വിദഗ്ദ്ധയായി. 1896-ൽ റോം സർവകലാശാലയിൽ നിന്ന് മോണ്ടിസോറി വൈദ്യശാസ്ത്രത്തിൽ ഡോക്ടറായി ബിരുദം നേടി. 1897-ൽ പോളിക്ലിനിക്കോ എന്ന ജേണലിൽ അവരുടെ പ്രബന്ധം പ്രസിദ്ധീകരിച്ചു. യൂണിവേഴ്സിറ്റി ആശുപത്രിയിൽ അസിസ്റ്റന്റായി ജോലി കണ്ടെത്തുകയും സ്വകാര്യ പ്രാക്ടീസ് ആരംഭിക്കുകയും ചെയ്തു.

### 1896–1901: ആദ്യകാല കരിയറും കുടുംബവും
1896 മുതൽ 1901 വരെ, മോണ്ടിസോറി "ഫ്രെനാസ്‌തെനിക്" ആധുനിക പദങ്ങളിൽ പറഞ്ഞാൽ, ഏതെങ്കിലും തരത്തിലുള്ള വൈജ്ഞാനിക കാലതാമസം, രോഗം അല്ലെങ്കിൽ വൈകല്യം അനുഭവിക്കുന്ന കുട്ടികളോടൊത്ത് പ്രവർത്തിക്കുകയും ഗവേഷണം നടത്തുകയും ചെയ്തു. ദേശീയമായും അന്തർദേശീയമായും യാത്ര ചെയ്യാനും പഠിക്കാനും സംസാരിക്കാനും പ്രസിദ്ധീകരിക്കാനും തുടങ്ങിയ അവർ, സ്ത്രീകളുടെ അവകാശങ്ങൾക്കും പഠന ബുദ്ധിമുട്ടുകൾ ഉള്ള കുട്ടികളുടെ വിദ്യാഭ്യാസത്തിനും വേണ്ടി വാദിക്കുന്നതിലൂടെ പ്രശസ്തി നേടി.

1898 മാർച്ച് 31 ന്, അവരുടെ ഏക മകനായ മാരിയോ മോണ്ടിസോറി (31 മാർച്ച് 1898 - 1982) ജനിച്ചു. റോമിലെ ഓർത്തോഫ്രെനിക് സ്കൂളിന്റെ സഹ ഡയറക്ടറായിരുന്ന അവരുടെ സഹ ഡോക്ടർ ഗ്യൂസെപ്പെ മോണ്ടെസാനോയുമായുള്ള ബന്ധത്തിൽ നിന്നാണ് മാരിയോ മോണ്ടിസോറി ജനിച്ചത്. മോണ്ടിസോറി വിവാഹം കഴിച്ചിരുന്നെങ്കിൽ, അവർ പ്രൊഫഷണൽ ജോലി നിർത്തേണ്ടി വരുമായിരുന്നു. വിവാഹത്തിനു പകരം, മോണ്ടിസോറി തന്റെ ജോലിയും പഠനവും തുടരാൻ തീരുമാനിച്ചു. മോണ്ടിസോറി തന്റെ കുട്ടിയുടെ അച്ഛനുമായുള്ള ബന്ധം അവരിൽ ആരും വേറെ ആരെയും വിവാഹം കഴിക്കില്ല എന്ന വ്യവസ്ഥയിൽ. രഹസ്യമായി സൂക്ഷിക്കാൻ ആഗ്രഹിച്ചു. കൂടുതൽ പ്രയോജനകരമായ ഒരു സാമൂഹിക ബന്ധം സ്ഥാപിക്കാൻ കുടുംബം കുട്ടിയുടെ പിതാവിനെ നിർബന്ധിക്കുകയും തുടർന്ന് അദ്ദേഹം വിവാഹം കഴിക്കുകയും ചെയ്തപ്പോൾ, താൻ വഞ്ചിക്കപ്പെട്ടതായി തോന്നിയ മോണ്ടിസോറി യൂണിവേഴ്സിറ്റി ആശുപത്രി വിടാൻ തീരുമാനിച്ചു. ഗ്രാമപ്രദേശത്ത് താമസിക്കുന്ന ഒരു നഴ്‌സിന്റെ പരിചരണത്തിൽ തന്റെ മകനെ ഏൽപ്പിക്കാൻ അവൾ നിർബന്ധിതയായ അവർ കുട്ടിയുമൊത്തുള്ള ജീവിതത്തിലെ ആദ്യത്തെ കുറച്ച് വർഷങ്ങൾ നഷ്ടപ്പെട്ടതിൽ ദുഃഖിതയായി. പിന്നീട് അവൾ തന്റെ മകനുമായി അവന്റെ കൗമാരത്തിൽ വീണ്ടും ഒന്നിക്കുകയും, അവിടെ അവൻ അവളുടെ ഗവേഷണത്തിൽ ഒരു മികച്ച സഹായിയാണെന്ന് തെളിയിക്കുകയും ചെയ്തു.

### പഠന വൈകല്യമുള്ള കുട്ടികളുമായുള്ള പ്രവർത്തനം
1896-ൽ റോം സർവകലാശാലയിൽ നിന്ന് ബിരുദം നേടിയ ശേഷം, മോണ്ടിസോറി സർവകലാശാലയുടെ സൈക്യാട്രിക് ക്ലിനിക്കിൽ അവർ ഗവേഷണം തുടർന്നു. 1897-ൽ, അവിടെ ഒരു സന്നദ്ധ സഹായിയായി അവർ അംഗീകരിക്കപ്പെട്ടു. തന്റെ ജോലിയുടെ ഭാഗമായി, റോമിലെ അഭയകേന്ദ്രങ്ങൾ സന്ദർശിച്ച് മാനസിക വൈകല്യമുള്ള കുട്ടികളെ നിരീക്ഷിച്ചുകൊണ്ട് അവരുടെ ഭാവി വിദ്യാഭ്യാസ പ്രവർത്തനത്തിന് അടിസ്ഥാനമായ നിരീക്ഷണങ്ങൾ നടത്തി. പത്തൊൻപതാം നൂറ്റാണ്ടിലെ ഡോക്ടർമാരും അധ്യാപകരുമായ ജീൻ മാർക്ക് ഗാസ്പാർഡ് ഇറ്റാർഡ്, എഡ്വാർഡ് സെഗുയിൻ എന്നിവരുടെ കൃതികളും അവർ വായിക്കുകയും പഠിക്കുകയും അവരുടെ അവരുടെ പ്രവർത്തനങ്ങൾ അവരിൽ വളരെയധികം സ്വാധീനം ചെലുത്തുകയും ചെയ്തു

## മരണം
1952 മെയ് 6 ന് 81 വയസ്സുള്ളപ്പോൾ നെതർലാൻഡ്‌സിലെ നൂർദ്‌വിജ്ക് ആൻ സീയിൽ വച്ച് സെറിബ്രൽ രക്തസ്രാവം മൂലം മോണ്ടിസോറി മരിച്ചു.

## അവലംബം